इस गांव के लगभग एक दर्जन बच्चे इन्जीनियर और डॉक्टर हैं, इससे अधिक इन्जीनीयरिंग पढ़ रहे हैं, कुछ तो आईआईटी जैसे संस्थानों में भी शिक्षा प्राप्त कर रहे हैं और कर चुके हैं । कुछेक परिवारों के सदस्य प्रशासन में ऊंचे पदों पर बैठे हैं लेकिन गाँव बदहाली के नित नए प्रमाण लिख रहा है। गांव मदिरालय और जुआघर बनता जा रहा है और कदाचित ये एक उमरिया गांव नहीं हरेक गांव ऐसे लोगों की जन्मभूमि है लेकिन कोई इनकी तरफ देखने भी नहीं आता सभी अपने जीवन को सुन्दर बनाने में लगे हैं, जो सोचते हैं वो बस सोचते ही रह जाते हैं । मेरा इन्ही लोगों से प्रश्न है कि क्या आपका आपकी मातृभूमि की तरफ कोई कर्त्तव्य नहीं, क्या आपके मस्तिष्कों में इतनी शक्ति नहीं कि अपने जीवन के साथ अपनी धरती को भी उन्नति की राह पर अग्रसर करें । मैं जानती हूँ बेशक मस्तिष्कों में ताकत है लेकिन इच्छाशक्ति नहीं क्योंकि इन्ही मे से न जाने कितने सफल लोग कभी अपनी धरती की तरफ पलट कर भी नहीं देखते फिर भी माफ कीजिए आपने भले ही अपनी जन्मभूमि पीछे छोड़ दी हो लेकिन अपकी मातृभूमि आपको कभी नहीं छोड़ती, आपकी जन्मभूमि के स्थान पर आपके गांव का नाम ही लिखा जाता है, क्योंकि जन्मस्थान बदलने पर तो आसमान में टंगे ग्रह भी आपके जीवन का उचित भविष्यवाचन नही कर सकते । विचार कीजिए इत चम्बल उत बेतवा, इत यमुना उत टौंस । बुन्देलन सें लड़न की रही न काहू हौंस ।। बुन्देलखण्ड का परिचय इस कवित्त से, आल्हा ऊदल से, रानी लक्ष्मीबाई से आरम्भ हुआ करता था किन्तु आज ये परिचय अजब अन्दाज से बुन्देलियों के दिन गुजरते हैं । कभी सैलाब आता है कभी सूखे से मरते हैं ।। जैसे छन्दों से होता है । जरा सोचिए ये वही बुन्देलखण्ड है जिसकी वीरता और अभिमान से इतिहास आज भी सीना तानकर खड़ा हो जाता है । छत्रसाल आल्हा, ऊदल, रानी लक्ष्मबाई जैसे शूरवीर हर परिस्थति से जीतने का हुनर सीखाने वाले उदाहरण बनकर आपके समक्ष खड़े हैं , किन्तु फिर भी भूख गरीबी, सूख पिछड़ेपन जैसे विशेषण बुन्देलखण्ड की पहचान बन गए हैं आज दयनीयता का भाव लेकर आपका परिचय कराया जाता है । मैं बुन्देलखण्डी हूँ इसलिए इस खण्ड के लोगों के इस गुण को भलीभांति जानती हूँ कि यहां के लोग किसी अन्य के समक्ष स्वयं को छोटा साबित नहीं होने देते, लेकिन जब अखबारों में आपकी हाथ जोड़े तस्वीरें देखती हूँ तो अपनी सोच पर भ्रमित अवश्य हो जाती हूँ, झुकना तो कभी आपकी परम्परा न थी ।